**3. PRIHOD KULTUR BRONASTE DOBE**

**Navodila za reševanje delovnega lista**

Dijak/dijakinja:

* prebere naloge in zgodovinske vire na delovnem listu ter besedilo v učbeniku;
* odgovori na zastavljena vprašanja na delovnem listu;

**Delovni list**

1. S pomočjo spodnjega zemljevida prazgodovinskih kultur v učbeniku:

1. Prostorsko določi, kje v Sloveniji se nahaja največ najdišč bronaste dobe.
2. Naštej nekaj območij/krajev, kjer so se še vedno pojavljala jamska bivališča.
3. Navedi vsaj dva kraja, kjer se je pojavila t. i. kaštelirska kultura, nato dva kraja, kjer se je pojavila kultura gomil in še dva kraja, kjer se je uveljavilo pokopavanje v žare. Pri tem si pomagaj z zapisom v učbeniku.

2. S pomočjo prispevka o kaštelirju nad vasjo Korte, dostopnega na <http://www.youtube.com/watch?v=BixmsyAhaYk> (dostop: 18. 7. 2017) in zapisa v učbeniku zapiši, kaj so kaštelirji in pojasni, zakaj so na Krasu in zlasti v Istri nastajali t. i. kaštelirji.

3. Kako imenujemo kulturo srednje bronaste dobe v vzhodni Sloveniji? S pomočjo pisnega vira A pojasni, zakaj takšno poimenovanje.

Vir A

*Konec 14. stoletja pr. n. š. je v Evropi prišlo do korenitih sprememb, ki so bistveno preoblikovale podobo takratnega sveta. Spremenila se je poselitvena struktura, drugačni sta postali duhovna in materialna kultura, skoraj povsod po svetu pa se je namesto pokopa v gomilah uveljavilo sežiganje. Pepel umrlih so shranjevali v žare in ga pokopavali na planih grobiščih.*

*(Božič D. idr. (1999). Zakladi tisočletij: zgodovina Slovenije od neandertalca do Slovanov. Ljubljana: Modrijan, str. 78–79.)*

4. S pomočjo odgovorov pri drugi in tretji nalogi primerjaj kaštelirsko kulturo in kulturo žarnih grobišč. Pri tem izpostavi vsaj dve podobnosti in vsaj dve razliki.

Podobnosti:

Razlike:

5. S pomočjo pisnih virov B in C opiši pomen depojskih jam. Pri zapisu upoštevaj, čas, kraj in namen nastanka. Prav tako s pomočjo slikovnega gradiva v učbeniku in vira B pojasni, kaj se je nahajalo v depojskih jamah.

Vir B

*Poseben fenomen bronaste dobe so depoji, to so založene najdbe kovinskih predmetov, v glavnem orožja in orodja, ki so jih zakopali na posebej izbranih mestih, V Sloveniji za zdaj poznamo več kot 40 depojskih najdb, večinoma pa so bile odkrite zunaj naselij na bolj samotnih in odročnih krajih. V glavnem so iz obdobja med 13. in 11. stoletjem pr. n. š., nekaj pa tudi mlajših (10.–8. st. pr. n. š.) /…/ Danes pripisujejo depojem sakralno vlogo, v zakopanih predmetih pa vidijo darove, ki so jih takratni ljudje posvetili demonom in drugim božanstvom. Depoji se pojavljajo na posebnih mestih, navadno so to jame, prelazi in prehodi, reke in jezera.*

*(Božič D. idr. 1999. Zakladi tisočletij: zgodovina Slovenije od neandertalca do Slovanov. Ljubljana: Modrijan, str. 95–97.)*

Vir C

*Predmeti v glavnem sodijo v časovni razpon od 12. do 8. st. pr. n. št. Večinoma so razlomljeni, nekateri do nerazpoznavnosti, na mnogih je moč opaziti izpostavljenost visokim temperaturam. Vse to je najverjetneje posledica kultnih opravil pred darovanjem podzemnim božanstvom. Najboljše primerjave za nekatere predmete najdemo na zahodnem Balkanu, v Panonski kotlini, srednji Italiji in vzhodnem Sredozemlju, torej v precej oddaljenih krajih, kar govori za nadregionalni pomen svetišča.*

*(*[*http://www.dedi.si/dediscina/398-depo-iz-musje-jame-pri-skocjanu*](http://www.dedi.si/dediscina/398-depo-iz-musje-jame-pri-skocjanu)*, dostop: 21. 1. 2014.)*